**cyborg**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

nici timpul nu mai e ce-a fost

se dilată

pentru ca apoi să-şi comprime cu repeziciune forma

până când devine o lamă ascuţită

ce ne taie în felii invizibile

nu rămâne nimic din ce nu suntem

poate doar atomii unei poveşti sf

din care am făcut parte cândva

nu-i lăsa pe alţii să ne scrie destinul

inventează un procedeu criogenic

care să ne păstreze inimile calde

şi spune-i lui Dumnezeu

că-n raiul nostru

un cyborg serveşte la mesele tăcerii

poate de aceea sunt atât de fericită

nu te pot împărţi cu nimeni

niciodată

\*\*\*

timpul e ştrengar

alergă prin univers cu jobenul în mână

când aici

când nicăieri

se transformă în materie fluidă

și curge spre un mâine mereu diferit

așa te pot găsi în orice buzunar al spațiului

ascunsă de ochii muritorilor de rând

accesibilă doar celui care crede în basme

fie ele și sf

eu mi-am urmat destinul

studiind sub lupă teoria relativității

am făcut o buclă în timp

așa cum fac în zorii fiecărei zile nodul cravatei

traversând universul nelimitat al sufletului meu

însetat de ploi stelare

te-am căutat

înainte de-a mă naște

până să mor dezamăgit

că nu pot escalada coloana infinitului

s-ajung la tine

un cyborg oficiază căsătorii la marginea veșniciei

vrei să fii

să fim nemuritori

liliana trif ioan grigoraș